
ҚОДСБ «Қарағанды облыстық жоғары мейіргерлік колледжі» ШЖҚ КМК
сыбайлас жемқорлыққа қарсы комплаенс-қызметі туралы ережесі

1-тарау. Жалпы ережелер
1. Қарағанды облысының денсаулық сақтау басқармасының «Қарағанды облыстық жоғары мейіргерлік колледжі» ШЖҚ КМК сыбайлас жемқорлыққа қарсы комплаенс-қызметі туралы ережесі (бұдан әрі – ереже) «Сыбайлас жемқорлыққа қарсы іс-қимыл туралы» Қазақстан Республикасы Заңының (бұдан әрі – Заң) 16-бабының 3-тармағына және әдістемелік ұсынымдарға сәйкес әзірленді.
2. Осы ереже сыбайлас жемқорлыққа қарсы комплаенс-қызметтердің функцияларын орындайтын құрылымдық бөлімшелердің немесе тұлғалардың мақсаттарын, міндеттерін, қағидаттарын, функциялары мен өкілеттіктерін айқындайды.
3. Сыбайлас жемқорлыққа қарсы комплаенс-қызмет (бұдан әрі - комплаенс-қызмет) Кәсіпорын директорының бұйрығымен құрылады және директорға есеп береді.
4. Сыбайлас жемқорлыққа қарсы комплаенс-қызмет туралы ереже Кәсіпорынның ресми интернет-ресурсында орналастырылады және барлық қызметкерлердің назарына жеткізіледі.
5. Осы ережеде келесі негізгі ұғымдар пайдаланылады:
1) сыбайлас жемқорлыққа қарсы комплаенс – Кәсіпорынның және оның қызметкерлерінің Қазақстан Республикасының сыбайлас жемқорлыққа қарсы іс-қимыл туралы заңнамасын сақтауын қамтамасыз ету жөніндегі функция;
2) мемлекеттік ұйымда немесе квазимемлекеттік сектор субъектісінде басқарушылық функцияларды орындайтын адам – аталған ұйымдарда ұйымдастырушылық-өкімдік немесе әкімшілік-шаруашылық функцияларды тұрақты, уақытша немесе арнайы өкілеттік бойынша орындайтын адам;
3) сыбайлас жемқорлық – жауапты мемлекеттік лауазымды атқаратын адамдардың, мемлекеттік функцияларды орындауға уәкілеттік берілген адамдардың, мемлекеттік функцияларды орындауға уәкілеттік берілген адамдарға теңестірілген адамдардың, лауазымды адамдардың өздері немесе үшінші тұлғалар үшін мүліктік (мүліктік емес) игіліктер мен артықшылықтарды алу немесе табу мақсатында өздерінің лауазымдық (қызметтік) өкілеттіктерін және солармен байланысты мүмкіндіктерін жеке өзі немесе делдалдар арқылы заңсыз пайдалануы, сол сияқты игіліктер мен артықшылықтар беру арқылы осы адамдарды сатып алу;
4) сыбайлас жемқорлық тәуекелдеріне ішкі талдау – сыбайлас жемқорлық құқық бұзушылықтар жасауға ықпал ететін себептер мен жағдайларды анықтау және зерделеу;
5) мүдделер қақтығысы – жауапты мемлекеттік лауазымды атқаратын адамдардың, мемлекеттік функцияларды орындауға уәкілеттік берілген адамдардың, оларға теңестірілген адамдардың, лауазымды адамдардың жеке мүдделері мен олардың лауазымдық өкілеттіктері арасындағы қайшылық, бұл ретте аталған адамдардың жеке мүдделері олардың өз лауазымдық міндеттерін орындамауына және (немесе) тиісінше орындамауына әкеп соғуы мүмкін;
6) сыбайлас жемқорлық құқық бұзушылық – заңда әкімшілік немесе қылмыстық жауаптылық белгіленген, сыбайлас жемқорлық белгілері бар құқыққа қайшы кінәлі іс-әрекет (әрекет немесе әрекетсіздік);
7) сыбайлас жемқорлық тәуекелі – сыбайлас жемқорлық құқық бұзушылықтар жасауға ықпал ететін себептер мен жағдайлардың туындау мүмкіндігі;
8) сыбайлас жемқорлықтың алдын алу – сыбайлас жемқорлыққа қарсы іс-қимыл субъектілерінің алдын алу шаралары жүйесін әзірлеу және енгізу арқылы сыбайлас жемқорлық құқық бұзушылықтар жасауға ықпал ететін себептер мен жағдайларды зерделеу, анықтау, шектеу және жою жөніндегі қызметі;
9) сыбайлас жемқорлыққа қарсы іс-қимыл жөніндегі уәкілетті орган – Қазақстан Республикасының сыбайлас жемқорлыққа қарсы саясатын қалыптастыруды және іске асыруды және сыбайлас жемқорлыққа қарсы іс-қимыл саласындағы үйлестіруді, сондай-ақ сыбайлас жемқорлық құқық бұзушылықтардың алдын алуды, анықтауды, жолын кесуді, ашуды және тергеуді жүзеге асыратын мемлекеттік орган және оның аумақтық бөлімшелері.
6. Кәсіпорын басшысы сыбайлас жемқорлыққа қарсы комплаенс-қызметтің функцияларын орындайтын жауапты тұлғаны айқындайды. Байқау кеңесі - сыбайлас жемқорлыққа қарсы комплаенс-қызметтің жауапты тұлғасын тағайындауды, сондай-ақ оның сыйақы мөлшерін бекітеді. Сыбайлас жемқорлыққа қарсы комплаенс-қызметтің қызметін ұйымдастыру және оның тәртібі квазимемлекеттік сектор субъектісінің (кәсіпорынның) ішкі актісімен айқындалады.
7. Комплаенс-қызметтің негізгі міндеті - Кәсіпорынның және оның қызметкерлерінің Қазақстан Республикасының сыбайлас жемқорлыққа қарсы іс-қимыл туралы заңнамасын сақтауын қамтамасыз ету.
Бұл ретте сыбайлас жемқорлыққа қарсы комплаенс-қызметтің функцияларын орындайтын жауапты тұлға әлеуетті мүдделер қақтығысын ескере отырып айқындалады.
8. Сыбайлас жемқорлыққа қарсы комплаенс-қызметтің функцияларын орындайтын жауапты тұлға байқау кеңесінің шешімімен бекітіледі.
9. Сыбайлас жемқорлыққа қарсы комплаенс-қызмет өз өкілеттіктерін Кәсіпорынның атқарушы органына, лауазымды тұлғаларына тәуелсіз жүзеге асырады, байқау кеңесіне есеп береді және Қазақстан Республикасының сыбайлас жемқорлыққа қарсы іс-қимыл туралы заңнамасы талаптарының сақталуын қамтамасыз ету кезінде тәуелсіз болып табылады.
10. Сыбайлас жемқорлыққа қарсы комплаенс-қызметке әдіснамалық қолдауды сыбайлас жемқорлыққа қарсы іс-қимыл жөніндегі уәкілетті орган және оның аумақтық бөлімшелері көрсетеді.
11. Штаттық бірлікті құру мүмкін болмаған жағдайда, комплаенс-қызметтің жұмысын жеке қосымша ақы төлеу шарттарында жоғары білімі бар Кәсіпорынның штаттық қызметкері орындай алады.
12. Егер Заңмен, сыбайлас жемқорлыққа қарсы іс-қимыл саласындағы халықаралық стандарттармен осы ережеде көзделмеген сыбайлас жемқорлыққа қарсы комплаенсті ұйымдастыруға қойылатын талаптар мен тәсілдер белгіленген жағдайда, бұл талаптар мен тәсілдерді байқау кеңесі, ал ол болмаған жағдайда Кәсіпорын субъектісінің басшысы бекітеді.

2-тарау. Сыбайлас жемқорлыққа қарсы комплаенс-қызметтердің мақсаттары, міндеттері, қағидаттары, функциялары және өкілеттіктері
13. Сыбайлас жемқорлыққа қарсы комплаенс-қызмет қызметінің негізгі мақсаты Кәсіпорынның және оның қызметкерлерінің Қазақстан Республикасының сыбайлас жемқорлыққа қарсы іс-қимыл туралы заңнамасын сақтауын қамтамасыз ету, сондай-ақ сыбайлас жемқорлыққа қарсы іс-қимыл жөніндегі іс-шаралардың іске асырылуына мониторинг жүргізу болып табылады.
14. Сыбайлас жемқорлыққа қарсы комплаенс-қызметтің міндеттері:
1) Кәсіпорынның және оның қызметкерлерінің сыбайлас жемқорлық құқық бұзушылықтарының алдын алу және превенция құралдарын енгізуді қамтамасыз ету;
2) Кәсіпорында сыбайлас жемқорлыққа қарсы іс-қимыл жөніндегі шаралар жүйесін тиімді іске асыру;
3) Кәсіпорында сыбайлас жемқорлық тәуекелдеріне ішкі талдау жүргізуді қамтамасыз ету;
4) сыбайлас жемқорлыққа қарсы іс-қимыл мәселелері бойынша сыртқы реттеушілік талаптардың және ең озық халықаралық практиканың сақталуын қамтамасыз ету;
5) Заңға сәйкес сыбайлас жемқорлыққа қарсы іс-қимылдың негізгі қағидаттарының сақталуын қамтамасыз ету.
15. Кәсіпорын сыбайлас жемқорлыққа қарсы комплаенс функцияларын енгізу және жүзеге асыру кезінде келесі қағидаттарды басшылыққа алады:
1) сыбайлас жемқорлыққа қарсы комплаенс функцияларын орындау үшін бөлінетін өкілеттіктер мен ресурстардың жеткіліктілігі;
2) басшылықтың сыбайлас жемқорлыққа қарсы комплаенстің тиімділігіне мүдделілігі;
3) сыбайлас жемқорлыққа қарсы комплаенс-қызметтің ақпараттық ашықтығы;
4) сыбайлас жемқорлыққа қарсы комплаенсті жүзеге асырудың үздіксіздігі;
5) сыбайлас жемқорлыққа қарсы комплаенсті жетілдіру;
6) сыбайлас жемқорлыққа қарсы комплаенс функцияларын жүзеге асыратын мамандардың құзыреттерін үнемі арттыру.
16. Сыбайлас жемқорлыққа қарсы комплаенс-қызметтің функциялары:
1) мыналарды әзірлеуді қамтамасыз етеді:
Кәсіпорынның сыбайлас жемқорлыққа қарсы іс-қимылдың ішкі саясатын;
Кәсіпорын қызметкерлеріне арналған сыбайлас жемқорлыққа қарсы іс-қимыл жөніндегі нұсқаулықты;
Кәсіпорында мүдделер қақтығысын анықтау және реттеудің ішкі саясатын;
сыбайлас жемқорлыққа қарсы іс-қимыл туралы заңнамаға сәйкес сыбайлас жемқорлыққа қарсы стандартты;
сыбайлас жемқорлыққа қарсы іс-қимыл мәселелері жөніндегі ішкі іс-шаралар жоспарын;
Кәсіпорын қызметкерлерінің сыбайлас жемқорлыққа қарсы заңнаманы бұзу фактілері немесе ықтимал бұзушылықтары туралы хабардар ету тәртібін регламенттейтін құжатты;
корпоративтік этика және мінез-құлық мәселелерін регламенттейтін құжатты;
2) Кәсіпорындағы сыбайлас жемқорлыққа қарсы саясаттың тиімділігіне қатысты ақпаратты жинауды, өңдеуді, қорытуды, талдауды және бағалауды жүзеге асырады;
3) "Сыбайлас жемқорлық тәуекелдеріне ішкі талдау жүргізудің үлгілік қағидаларын бекіту туралы" Қазақстан Республикасының Мемлекеттік қызмет істері және сыбайлас жемқорлыққа қарсы іс-қимыл агенттігі Төрағасының 2016 жылғы 19 қазандағы № 12 бұйрығымен бекітілген Сыбайлас жемқорлық тәуекелдеріне ішкі талдау жүргізудің үлгілік қағидаларына сәйкес Кәсіпорын қызметінде сыбайлас жемқорлық тәуекелдеріне ішкі талдау жүргізуді үйлестіреді (Нормативтік құқықтық актілерді мемлекеттік тіркеу тізілімінде № 14441 болып тіркелген);
4) сыбайлас жемқорлыққа қарсы іс-қимыл жөніндегі уәкілетті орган мен Кәсіпорынның бірінші басшыларының бірлескен шешімі бойынша жүргізілетін Кәсіпорын қызметіндегі сыбайлас жемқорлық тәуекелдерін сыртқы талдауға қатысады;
5) Кәсіпорында анықталған сыбайлас жемқорлық тәуекелдеріне және оларды барынша азайту мен жою бойынша қабылданатын шараларға мониторинг жүргізеді;
6) Кәсіпорында сыбайлас жемқорлыққа қарсы іс-қимыл және сыбайлас жемқорлыққа қарсы мәдениетті қалыптастыру мәселелері бойынша түсіндіру іс-шараларын өткізеді;
7) Кәсіпорын қызметкерлері үшін сыбайлас жемқорлыққа қарсы оқыту семинарларын ұйымдастырады;
8) Кәсіпорын қызметкерлерінің сыбайлас жемқорлыққа қарсы іс-қимыл саясатын және корпоративтік ethics пен мінез-құлық мәселелерін сақтауын бақылауды қамтамасыз етеді;
9) Кәсіпорын ұжымында жалпыға бірдей қабылданған моральдық-этикалық нормаларға сәйкес келетін өзара қарым-қатынас мәдениетін қалыптастыруға жәрдемдеседі;
10) сыбайлас жемқорлыққа қарсы комплаенс-қызметтің құзыреті шеңберінде мемлекеттік функцияларды орындауға уәкілеттік берілген адамдарға теңестірілген адамдардың Заңда белгіленген қаржылық бақылау шараларын және сыбайлас жемқорлыққа қарсы шектеулерді сақтауын қамтамасыз етеді;
11) Кәсіпорынның құрылымдық бөлімшелерінің сыбайлас жемқорлыққа қарсы іс-қимыл мәселелері жөніндегі ішкі іс-шаралар жоспарын орындауына мониторинг әзірлейді және жүргізеді;
12) мүдделер қақтығысын, оның ішінде Кәсіпорынды жұмысқа орналастыру, сатып алу және бизнес-процестер мәселелерінде анықтау, мониторинг жүргізу және реттеу бойынша шаралар қабылдайды;
13) Кәсіпорында сыйлықтар беру және алу мәселелерін реттеу бойынша шаралар қабылдайды;
14) контрагенттердің сенімділігіне кешенді тексеру жүргізеді;
15) Кәсіпорындағы сыбайлас жемқорлық фактілері туралы өтініштер (шағымдар) негізінде қызметтік тексерулер жүргізеді және/немесе оларға қатысады;
16) сыбайлас жемқорлыққа қарсы заңнамадағы өзгерістерге, Кәсіпорындағы сыбайлас жемқорлыққа байланысты істер бойынша сот практикасына мониторинг пен талдау жүргізеді;
17) Кәсіпорынның құрылымдық бөлімшетері мен қызметкерлерінің сыбайлас жемқорлыққа қарсы шараларды іске асыру тиімділігін бағалауды жүргізеді;
18) Кәсіпорынның құрылымдық бөлімшелері мен қызметкерлерінің сыбайлас жемқорлыққа қарсы іс-қимыл мәселелері бойынша ақпаратын тыңдайды;
19) Кәсіпорын басшысына анықталған сыбайлас жемқорлық тәуекелдерін жою, Кәсіпорын қызметін ұйымдастырудың ішкі процестерінің тиімділігін арттыру бойынша ұсынымдар енгізеді;
20) Кәсіпорын қызметінің ерекшелігіне қарай комплаенс, іскерлік этика, тұрақты даму мәселелеріне байланысты функцияларды жүзеге асырады, егер мұндай функциялар тәуелсіздікке әсер етпесе және мүдделер қақтығысын туындатпаса;
21) сыбайлас жемқорлыққа қарсы іс-қимыл жөніндегі уәкілетті органмен және мемлекеттік органдармен, квазимемлекеттік сектор субъектілерімен, қоғамдық бірлестіктермен, сондай-ақ өзге де жеке және заңды тұлғалармен өзара іс-қимыл жасайды.
17. Сыбайлас жемқорлыққа қарсы комплаенс-қызметтің жауапты тұлғасы сыбайлас жемқорлыққа қарсы комплаенс-қызметке жүктелген міндеттердің орындалуын қамтамасыз етеді.
18. Кәсіпорын басшысының шешімімен сыбайлас жемқорлыққа қарсы комплаенс-қызметтің жауапты тұлғасының өкілеттік мерзімі, жұмыс тәртібі және еңбекақы төлеудің өзге де шарттары айқындалады және оны тағайындау жүзеге асырылады.
19. Комплаенс-қызметтің функционалдық міндеттері, құқықтары мен жауапкершілігі Сыбайлас жемқорлыққа қарсы комплаенс-қызметтер туралы ереже негізінде әзірленетін лауазымдық нұсқаулықпен немесе қызметкердің қызметтік құқықтары мен міндеттерін айқындайтын құжаттармен айқындалады және оны Кәсіпорын басшысы бекітеді.
20. Сыбайлас жемқорлыққа қарсы комплаенс-қызметтің жауапты тұлғасы байқау кеңесіне сыбайлас жемқорлыққа қарсы комплаенс-қызметтің жұмысы бойынша ұсыныстар береді.
21. Сыбайлас жемқорлыққа қарсы комплаенс-қызметтің құзыретіне кіретін мәселелер бойынша сыбайлас жемқорлыққа қарсы комплаенс-қызметтің атынан Кәсіпорынның басқа құрылымдық бөлімшелеріне жіберілетін құжаттар мен сұрау салуларға сыбайлас жемқорлыққа қарсы комплаенс-қызметтің жауапты тұлғасы қол қояды.
22. Сыбайлас жемқорлыққа қарсы комплаенс-қызметтің жауапты тұлғасына уәкілетті органдар мен комплаенс саласындағы кәсіби ұйымдар өткізетін оқыту іс-шараларына қатысу арқылы кәсіби біліктілікті ұдайы арттырып отыру қажет.
23. Сыбайлас жемқорлыққа қарсы комплаенс-қызмет өз қызметі шеңберінде:
1) Кәсіпорынның құрылымдық бөлімшелерінен ақпарат пен материалдарды, оның ішінде коммерциялық және қызметтік құпияны құрайтын ақпарат пен материалдарды сұратады және алады;
2) өз құзыретіне жататын мәселелерді байқау кеңесінің, ал ол болмаған жағдайда Кәсіпорын басшысының қарауына шығаруға бастамашылық жасайды;
3) ықтимал сыбайлас жемқорлық құқық бұзушылықтар немесе Қазақстан Республикасының сыбайлас жемқорлыққа қарсы іс-қимыл туралы заңнамасын бұзушылықтар туралы келіп түскен хабарламалар бойынша қызметтік тексерулер жүргізеді;
4) Кәсіпорын басшылары мен басқа да қызметкерлерінен қызметтік тергеулер шеңберінде жазбаша түсініктемелер беруді талап етеді;
5) Қазақстан Республикасының сыбайлас жемқорлыққа қарсы заңнамасын жетілдіру бойынша ұсыныстар әзірлейді және оларды сыбайлас жемқорлыққа қарсы іс-қимыл жөніндегі уәкілетті органға жібереді;
6) өз құзыреті шегінде ішкі құжаттардың жобаларын әзірлеуге қатысады;
7) Кәсіпорын қызметкерлерінің Кәсіпорында сыбайлас жемқорлыққа қарсы заңнаманы бұзу фактілерінің болуы немесе ықтимал мүмкіндігі туралы хабарлауы немесе Кәсіпорында сыбайлас жемқорлыққа қарсы іс-қимыл шараларының тиімділігін арттыру бойынша ұсыныстар енгізуі үшін ақпараттандыру арналарын құрады;
24. Өз қызметін жүзеге асыру кезінде сыбайлас жемқорлыққа қарсы комплаенс-қызмет:
1) егер онда дайындалып жатқан және (немесе) жасалған сыбайлас жемқорлық құқық бұзушылық туралы деректер қамтылмаса, Кәсіпорын туралы ақпараттың және сыбайлас жемқорлыққа қарсы комплаенс функцияларын жүзеге асыру кезеңінде белгілі болған ақпараттың құпиялылығын сақтайды;
2) Кәсіпорындағы болжамды немесе нақты сыбайлас жемқорлық фактілері, корпоративтік этика кодексін және сыбайлас жемқорлыққа қарсы іс-қимыл мәселелері бойынша өзге де ішкі құжаттарды бұзушылықтар бойынша жүгінген адамдардың құпиялылығын қамтамасыз етеді;
3) сыбайлас жемқорлыққа қарсы заңнаманы бұзудың болуымен немесе ықтимал мүмкіндігімен байланысты кез келген жағдайлар туралы байқау кеңесін, ал ол болмаған жағдайда Кәсіпорын басшысын уақтылы хабардар етеді;
4) дайындалып жатқан, жасалып жатқан немесе жасалған сыбайлас жемқорлық құқық бұзушылықтардың белгілі болған жағдайлары туралы сыбайлас жемқорлыққа қарсы іс-қимыл жөніндегі уәкілетті органның назарына жеткізеді;
5) Кәсіпорынның белгіленген жұмыс режиміне кедергі келтірмейді;
6) қызметтік және кәсіби этиканы сақтайды.
25. Сыбайлас жемқорлыққа қарсы комплаенс-қызметтің жауапты тұлғасы:
1) алдыңғы үш жыл ішінде өзі қатысқан процестерді тексеруге қатыспауға;
2) тексерудің бейтараптығына нұқсан келтіруі мүмкін немесе осындай нұқсан келтіретін ретінде қабылдануы мүмкін қызметке қатыспауға;
3) құпия ақпаратты жеке мүддесінде пайдаланбауға;
4) іскерлік этика нормаларын бұзбауға;
5) нәтижесінде сыбайлас жемқорлыққа қарсы комплаенс-қызметтің тәуелсіздігіне, объективтілігіне және бейтараптығына нұқсан келтіруі мүмкін немесе осындай нұқсан келтіретін ретінде қабылдануы мүмкін сыйлықтарды қабылдамауға және қызметтерді пайдаланбауға;
6) мүдделер қақтығысына әкеп соғуы мүмкін тексерулерге, қызметтік тергеулерге және басқа да іс-шараларға қатыспауға тиіс.
26. Кәсіпорын басшылығына:
1) сыбайлас жемқорлыққа қарсы комплаенс-қызметтің қызметін жүзеге асыру үшін тиімді орта құруға ықпал ету, оның мақсатын, міндеттерін, функциялары мен міндеттерін орындауға, құқықтарын іске асыруға жәрдемдесу;
2) сыбайлас жемқорлыққа қарсы комплаенс-қызмет қызметін әкімшілік (ұйымдастырушылық-техникалық) қамтамасыз етуді жүзеге асыру, оның ішінде оның қызметі үшін қажетті мүмкіндіктермен, активтермен және ресурстармен, соның ішінде ақпараттық жүйелермен және қосымшалармен (қажетті дерекқорларға қолжетімділікпен) және өзге де тауарлармен, жұмыстармен, қызметтермен қамтамасыз ету;
3) сыбайлас жемқорлыққа қарсы комплаенс-қызметтің жауапты тұлғасына сыбайлас жемқорлыққа қарсы комплаенс-қызметтің қызметі, әлеуметтік және коммуникативтік дағдылар мен құзыреттер мәселелері бойынша оқыту және сертификаттау мүмкіндіктерін беру қажет.
27. Сыбайлас жемқорлыққа қарсы комплаенс-қызметтің Кәсіпорынның құрылымдық бөлімшелерімен өзара іс-қимылы жұмыстағы өзара сыпайылық пен әдептілік негізінде құрылады.
28. Кәсіпорынның құрылымдық бөлімшелерінің қызметкерлері сыбайлас жемқорлыққа қарсы комплаенс-қызметке:
1) осы ереженің 14-тармағының 1) тармақшасында белгіленген ерекшеліктерді ескере отырып, сыбайлас жемқорлыққа қарсы комплаенс-қызметтің міндеттері мен функцияларын жүзеге асыру үшін қажетті құжаттар мен ақпаратты беру;
2) анықталған тәуекелдер мен бұзушылықтарды объективті талқылау;
3) туындайтын мәселелер мен проблемаларды бірлесіп шешу арқылы жәрдемдеседі.

3-тарау. Сыбайлас жемқорлыққа қарсы комплаенс-қызметтердің есептілігі
29. Сыбайлас жемқорлыққа қарсы комплаенс-қызмет іс-шаралар жоспарына сәйкес кәсіпорынның сайтында есептік ақпаратты орналастырады және талап ету бойынша сыбайлас жемқорлыққа қарсы іс-қимыл жөніндегі уәкілетті органға ақпарат ұсынады.
Сыбайлас жемқорлыққа қарсы іс-қимыл жөніндегі уәкілетті органның сұрау салуы бойынша Кәсіпорында қабылданған сыбайлас жемқорлыққа қарсы шаралар бойынша қосымша ақпарат жіберіледі.
30. Сыбайлас жемқорлыққа қарсы комплаенс-қызмет Қазақстан Республикасының заңнамасында айқындалған байқау кеңесі алдында, ал ол болмаған жағдайда Кәсіпорын басшысының алдында мерзімді түрде есеп береді.
Кәсіпорын басшысы тарапынан ықтимал сыбайлас жемқорлық құқық бұзушылықтар туындаған кезде сыбайлас жемқорлыққа қарсы комплаенс-қызмет Заңның 24-бабының 1-тармағына сәйкес уәкілетті мемлекеттік органдарға жүгінеді.
Орындаушы Бедаик А.Р. ___________




